Lone Møller (S), 2001-03-29:
Den foreløbige debat lyder jo, som om fosterreduktion i Danmark er et meget, meget stort problem.
Lad mig oplyse, at hvis vi ser på behandling for barnløshed, så foretages der mellem 10.000 og 12.000 behandlinger om året.
Af disse resulterer mellem 20 og 25 i fosterreduktion.
Langt, langt de fleste af disse eksempler er i forbindelse med enten handicap eller risiko for barnets eller moderens liv.
Så man må vel nok i hvert fald prøve sådan at koncentrere sig om, hvad problemets omfang er, inden man får kørt sig for højt op.
Til sammenligning kan jeg sige, at der bliver foretaget mellem 16.000 og 17.000 aborter.
Jeg er lidt bekymret ved den politik eller den udvikling, der er ved at ske i dansk sundhedspolitik.
Der er en stigende tendens til, at sundhedspolitikken efterhånden fastlægges ud fra, hvad man kan lide eller det modsatte, eller hvad medier eller enkeltgrupper rejser af spørgsmål, og ikke efter en grundig, faglig vurdering af, hvad der virker, lindrer eller gør allerede eksisterende behandlinger bedre.
Jeg mener, at det her forslag er et eksempel på det.
Det er på baggrund af en redegørelse fra Det Etiske Råd om fosterreduktion, og jeg må lige gøre opmærksom på, at Det Etiske Råd jo ikke er et lovgivende organ. Det skulle gerne rejse en folkelig debat.
Så det er deres opgave.
Nu ønsker man, at vi skal lovgive om en behandlingsmetode.
Men Sundhedsstyrelsen og fertilitetslægerne vurderer, at såfremt personer, der er i IVF-behandling, kun får oplagt ét æg, undtagelsesvis to, så vil det betyde, at et antal ufrivilligt barnløse kvinder får en forringelse af chancen for i behandlingen at få børn.
Man mener altså, at vi fra dette Folketing skal lovgive om en væsentlig ringere behandling end den, man i dag udfører.
Så har jeg godt hørt, at der er nogle af os, der ikke har læst forslaget ordentligt, men jeg hørte også, hvad der blev sagt, nemlig at det her i al sin enkelthed går ud på, at man som kvinde skal oplyse, hvor mange børn man ønsker at føde, og ud fra det skal man så få sat æg op.
Der er jo ikke mange kvinder, der går ned og ønsker at få trillinger i et moderne samfund, hvor begge parter er på arbejdsmarkedet.
Det, man ønsker, er et barn, og det, man ønsker, er selvfølgelig den bedste behandlingsmetode, der findes.
Den bedste behandlingsmetode på verdensplan i dag er altså oplægning af to æg.
Så lad mig i al stilfærdighed minde om, at vi i Danmark er det land, der er nummer 1 sammen med Sverige, og vi har færrest tvillinge- og trillingefødsler i forbindelse med kunstig befrugtning.
Når vi ligger så flot, som vi ligger, er det, fordi man her nøjes med at sætte to æg op.
I flere andre lande lægger man stadig både fire og fem æg op.
Trods den forsigtige behandlingsstrategi, vi har i Danmark, har vi alligevel en meget flot graviditetsrate ved kunstig befrugtning.
Det er fakta.
Det er for mig vigtigt, at de lægefaglige vurderinger også tæller højt her.
Med hensyn til de retslige regler i forbindelse med fosterreduktion er jeg helt enig i, at det er vigtigt, at vi får nogle regler og ikke bare som i dag, hvor de fremgår af Sundhedsstyrelsens vejledning om kunstig befrugtning.
Det er der jo faktisk også allerede givet tilsagn om.
gav ministeren et tilsagn i et samråd på Christiansborg om, at man nu har nedsat et embedsmandsudvalg mellem Justitsministeriet og sundhedsministeren, som vil kigge på det med henblik på at udarbejde en ændring af svangerskabsloven, så fosterreduktion indarbejdes i loven.
Man har også givet tilsagn om, at sundhedspersoner, som ikke ønsker at medvirke, vil blive stillet parallelt med de regler, som man har i forbindelse med loven om abort.
Så det har vi faktisk fået et tilsagn om, og det problem er løst.
Den anden del med at gå ind og forringe behandlinger kan jeg ikke være med til.
Derfor er Socialdemokratiet imod forslaget